Kaupunginvaltuusto keskusteli budjetista pitkään ja hartaasti. Muun muassa vanhusten hoito huoletti. Sorsapuiston tekojääradan rakentaminen sai kiitosta.

Vasemmistoliiton valtuutettu Ulla-Leena Alppi kuvaili Tampereen kaupunginvaltuustossa vanhusten parissa työskentelevän hoitajan kokemuksia kentältä.

– Hoitaja kertoi, että yhden vanhuksen hoitamiseen on aamulla aikaa seitsemän minuuttia. Siinä ajassa ehtii antaa hänelle joko ruokaa tai tehdä hoitotoimenpiteitä. Esimerkiksi vaipan vaihtoon ei ole aina aikaa, hän kuvaili.

– Vaikka hoitajamitoitus vanhustenhoidossa on Tampereella teoriassa kohdallaan, esimerkiksi sairauslomien vuoksi se alitetaan. Hoitajilla on jo nyt kiire. Nyt esitetyt vähennykset heikentävät tilannetta entisestään.

Alpin huoli liittyi budjetin kohtaa, joka leikkaa 450 000 euroa tehostetun palveluasumisen hoitajamitoituksesta. Vasemmistoliiton laskelmien mukaan sen merkitys vanhusten huollossa vastaa noin 10 henkilötyövuotta. Säästö saadaan lähinnä vähentämällä sijaisten palkkaamista.

Kaupunginvaltuusto pui Tampereen budjettia kymmenen tuntia. Marjut Suomi / Yle

Myös SDP:n Esa Kanerva oli huolissaan hoitajamitoituksen heikkenemisestä. Hänen mukaansa lisäkäsiä vanhustenhoitoon voitaisiin saada pitkäaikaistyöttömistä.

– Pitäisi palkata hoitajille apulaisia. Otetaan sopivia palkkatukityöllistettyjä avustaviin tehtäviin, Kanerva sanoi.

– He ovat auttavia käsiä ja tekevät sitä työtä, johon ei tarvita koulutusta vaan hyvää sydäntä. Ihmisillä on monenlaisia taitoja, kun heille annetaan siihen mahdollisuuksia, sanoi puoluetoveri Anneli Kivistökin.

Jo riittää jääkiekko

Sorsapuiston tekojääradan rakentaminen sai kiitosta muun muassa kokoomuksen Kalervo Kummolalta. Sosialidemokraattien Riitta Ollila muistutti, että urheilurakentamisen ohella pitäisi panostaa myös lastenkulttuuriin.

– Tuntuu, ettei meillä niin huonosti Tampereella menekään, ettei liikuntapaikkarakentamiseen lisärahaa löydy. En kadehdi liikuntaväkeä, mutta suhde on pielessä, Ollila sanoi.

– Vähän hävettää kulttuuripääkaupungin hakijana. Esimerkiksi Sorin Sirkuksen ahdingosta ei ole puhuttu mitään.

Kokoomuksen Sofia Vikman puolestaan toivoi, että liikuntaan panostettaisiin tulevaisuudessa nykyistä oikeudenmukaisemmin.

– Suosituimpia lasten liikuntalajeja ovat Ylen jutun mukaan esimerkiksi tanssi ja ratsastus, joissa on enemmän harrastajia kuin jääkiekossa. Toivoisin, että jatkossa lajien tasa-arvo näkyisi paremmin tulevaisuudessa.

Huolta lastensuojelusta ja mielenterveysongelmista

Useampikin valtuutettu kiinnitti huomiota lastensuojelun huonoon tilanteeseen. Keskustan Vilhartti Hanhilahti ihmetteli, miksei Tampere pysty pitämään lastensuojelun sosiaalityöntekijöitä palveluksessaan.

– Tampereella palkat eivät ole kilpailukykyisiä naapurikuntiin verrattuna. Myös työtaakka on valtava, hän sanoi.

Sosialidemokraattien Aila Dundar-Järvinen oli yksi monista lastensuojelun tilanteesta huolissaan olevista valtuutetuista. Marjut Suomi / Yle

Myös sosialidemokraattien Aila Dundar-Järvinen oli huolissaan lastensuojelun tilanteesta. Hänelle on tullut yhteydenottoja lastensuojelun työntekijöiltä.

Kokoomuksen Reeta Ahonen kiinnitti huomiota nuorten – erityisesti tyttöjen –mielenterveysongelmien lisääntymiseen. Ahosen mukaan näiden nuorten hoito ei ole järjestetty parhaalla mahdollisella tavalla

– Monialaiset työryhmät eivät ole aina parhaita vaihtoehtoja näissä tapauksissa. Nuori ei halua avautua 10 ammattilaisen kuullen, hän sanoi.

– Ongelma on myös se, ettei kukaan tiimistä ole valmis ottamaan vastuuta. Yritettäisiin pitää nuori hoidon keskiössä.

Tuloveroprosentti pysyi entisellään

Vasemmistoliiton ehdotus tuloveroprosentin nostamisesta prosenttiyksiköllä kaatui äänestyksessä. Tampereen tuloveroprosentti on vuonna 2019 edelleen 19,75 prosenttia kaupunginhallituksen esityksen mukaan.

Yleinen kiinteistöveroprosentti ensi vuonna on 1,25. Vakituisten asuinrakennusten kiinteistöveroprosentti on 0,65 ja muiden asuinrakennusten 1,10. Rakentamattoman rakennuspaikan kiinteistöveroprosentti on 5,00.

Talousarvioon lisättiin Pispalanharjun joukkoliikennelinjan järjestäminen pikkubussilla. Valtuusto päätti myös, ettei 10 euron hoitajamaksua otetan käyttöön.

Budjetin henkilöstöä koskevaan osioon lisättiin tavoite sairauspoissaolojen vähentämisestä.

Lue myös:

Tampereen budjettikokouksessa yllätyskäänne: kunnossapidon yhtiöittämiselle heti takapakkia

Tampere jatkaa säästökuurilla: Yhtiöittämiset vähentävät henkilöstömenoja, Sorsapuistoon tekojää ja Kauppiin pesäpallostadion